**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 25 Νοεμβρίου 2024, ημέρα Δευτέρα και ώρα 15.10΄, στην Αίθουσα «Προέδρου Δημητρίου Γεωργ. Παπασπύρου» (150)του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Βουλευτή – μέλους της, κ. Χαράλαμπου Αθανασίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Διακυβέρνησης «Ενσωμάτωση της Οδηγίας (ΕΕ) 2022/2555 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, σχετικά με μέτρα για υψηλό κοινό επίπεδο κυβερνοασφάλειας σε ολόκληρη την Ένωση, την τροποποίηση του Κανονισμού (ΕΕ) 910/2014 και της Οδηγίας (ΕΕ) 2018/1972, και την κατάργηση της Οδηγίας (ΕΕ) 2016/1148 (Οδηγία NIS 2) και άλλες διατάξεις» (4η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Ψηφιακής Διακυβέρνησης, κ. Δημήτριος Παπαστεργίου, καθώς και αρμόδιοι υπηρεσιακοί παράγοντες.

Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών, (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Πάνας Απόστολος, Ακρίτα Έλενα, Καραμέρος Γεώργιος, Μπάρκας Κωνσταντίνος, Νοτοπούλου Αικατερίνη (Κατερίνα), Ξανθόπουλος Θεόφιλος, Τσαπανίδου Παρθένα (Πόπη), Δελής Ιωάννης, Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Φωτίου Θεανώ, Ρούντας Γεώργιος, Καραγεωργοπούλου Ελένη, Δημητριάδης Πέτρος, Βαλτογιάννης Διονύσιος και Χρηστίδου Ραλλία.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής)**: Καλησπέρα σας. Το θέμα της ημερήσιας διάταξης για σήμερα είναι η συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Διακυβέρνησης με τίτλο« Ενσωμάτωση της Οδηγίας (ΕΕ) 2022/2555 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2022, σχετικά με μέτρα για υψηλό κοινό επίπεδο κυβερνοασφάλειας σε ολόκληρη την Ένωση, την τροποποίηση του Κανονισμού (ΕΕ) 910/2014 και της Οδηγίας (ΕΕ) 2018/1972, και την κατάργηση της Οδηγίας (ΕΕ) 2016/1148 (Οδηγία NIS 2) και άλλες διατάξεις».

Σήμερα, είμαστε στην τέταρτη συνεδρίαση, δηλαδή στη β΄ ανάγνωση. Θα μιλήσουν οι Εισηγητές και ενδεχομένως συνάδελφοι βουλευτές.

Τον λόγο έχει ο Εισηγητής της Πλειοψηφίας, κ. Ελεύθερος Κτιστάκης.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας)**: Κύριε Υπουργέ, κυρίες και κύριοι, από τις συζητήσεις που έγιναν και τα ερωτήματα που τέθηκαν στις τρεις πρώτες συνεδριάσεις της Επιτροπής αυτής, ιδιαίτερα δε θα έλεγα από τις απόψεις των φορέων που ακούστηκαν, προέκυψαν ορισμένα ασφαλή συμπεράσματα. Πρώτα όμως να υπενθυμίσω συνοπτικά και σύντομα τους λόγους που επέβαλαν τη νέα αυτή Οδηγία, λόγοι οι οποίοι ως ένα σημείο οριοθετούν και τον στόχο της. Μεγάλες αποκλίσεις στο πεδίο εφαρμογής κάθε κράτους μέλους, καθυστέρηση στη μετάδοση πληροφοριών μεταξύ των αρμόδιων αρχών τόσο σε εθνικό επίπεδο όσο και σε επίπεδο Ευρωπαϊκής Ένωσης, έλλειψη συνεργασίας μεταξύ των ομάδων απόκρισης για συμβάντα που αφορούν στην ασφάλεια υπολογιστών τόσο σε εθνικό επίπεδο όσο και σε επίπεδο Ευρωπαϊκής Ένωσης. Διαβάζω, όπως ακριβώς το είπε ο κ. Μπλέτσας, ο Διοικητής της Εθνικής Αρχής Κυβερνοασφάλειας κατά την ακρόαση των φορέων. Η έλλειψη κανονιστικού και ρυθμιστικού πλαισίου ως προς το ποιοι φορείς και ποιες οντότητες έχουν υποχρέωση να λαμβάνουν μέτρα κυβερνοασφάλειας, σε συνδυασμό με τον κατακερματισμό των φορέων κυβερνοασφάλειας ανά κράτος χωρίς κοινή στρατηγική, χωρίς ενιαίο εθνικό σημείο επαφής για τη διαχείριση συμβάντων, αλλά και χωρίς κοινή αναφορά μεταξύ των κρατών μελών, κατέστησαν ρογμώδες και συχνά ανοχύρωτο το πλέγμα προστασίας του ψηφιακού οικοσυστήματος στην ευρωζώνη. Ένα απτό παράδειγμα αυτού που ανέφερε ο κ. Μπλέτσας ήταν το περιστατικό που επικαλέστηκε για την αργοπορημένη, μετά από μήνες, ενημέρωση από μέρους της ΑΔΑΕ, γεγονός που δεν αμφισβητήθηκε.

Έπεται, συνεπώς, ότι ο κύριος στόχος της Οδηγίας και συνακόλουθα και του προκείμενου σχεδίου νόμου, έπρεπε να είναι η απάλειψη των ανωτέρω μειονεκτημάτων. Γι’ αυτό, η νέα Οδηγία προβλέπει ελάχιστες εξαιρέσεις στο πεδίο εφαρμογής της, κυρίως στους τομείς της εθνικής ασφάλειας, της εθνικής άμυνας και της επιβολής του νόμου. Γι’ αυτό η νέα Οδηγία όπως έχω πάλι αναφέρει, επιχειρεί να δημιουργήσει ένα συνεκτικό πλαίσιο για τη διακυβέρνηση της κυβερνοασφάλειας ως διακριτής οριζόντιου χαρακτήρα δημόσιας πολιτικής, καθώς και μηχανισμού αποτελεσματικής συνεργασίας μεταξύ των αρμοδίων αρχών και των οργανισμών που παρέχουν κρίσιμες υπηρεσίες για την οικονομική και κοινωνική ζωή, όχι μόνο ενός κράτους μέλους αλλά ολόκληρης της Ευρωπαϊκής Ένωσης. Γι’ αυτό, η Οδηγία και το σχέδιο νόμου δίνουν αυξημένη σημασία στην εποπτεία των μέτρων που λαμβάνονται, στους ελέγχους που πρέπει να διενεργούνται και βέβαια και στις κυρώσεις που μπορούν να επιβάλλονται. Γι’ αυτό η νέα Οδηγία και το σχέδιο νόμου στα άρθρα 13 και 16, όπως είδαμε, προβλέπουν λεπτομερές και αυστηρό χρονοδιάγραμμα απόκρισης, ενημέρωσης και αναφοράς περιστατικών, αποσκοπώντας στην έγκαιρη αντιμετώπιση των απειλών.

Θα επαναλάβω αυτολεξεί μια αποστροφή του Καθηγητή Κυβερνοασφάλειας, κ. Δημήτριου Γκρίτζαλη, κατά την ακρόαση των φορέων «Κομβικό σημείο είναι η ανταλλαγή της πληροφορίας. Δεν υπάρχει πληροφορία, δεν υπάρχει αποτελεσματικότητα. Δεν υπάρχει πληροφορία, δεν υπάρχει άμυνα. Δεν υπάρχει πληροφορία, δεν υπάρχει λύση». Είπε, όμως, απερίφραστα και κατηγορηματικά και κάτι άλλο: «Μια εθνική αρχή που θα είναι αρμόδια για όλους τους τομείς, χωρίς κατακερματισμούς και χωρίς περιττή διασπορά αρμοδιοτήτων και ευθυνών. Αυτή χρειαζόμαστε». Κατακερματισμός κυρίες και κύριοι σημαίνει καπετανάτα και καπετανάτα σημαίνει όλοι αρμόδιοι, ουδείς υπεύθυνος. Βέβαια, θυμόμαστε όλοι ότι εξίσου κατηγορηματικά θεώρησε προαπαιτούμενο της επιτυχίας, τη στενή συνεργασία μεταξύ των αρμόδιων φορέων και αρχών.

Έχοντας υπενθυμίσει ποιο στόχο έχει το προκείμενο σχέδιο νόμου, έρχομαι σε ένα ζήτημα που μονοπώλησε κατά κύρια βάση τη συζήτηση παρά το γεγονός ότι ο Υπουργός απάντησε σχετικά και στις τρεις συνεδριάσεις. Διαβάσαμε όλοι το υπόμνημα της Αρχής Διασφάλισης του Απορρήτου Επικοινωνιών και ακούσαμε τις ανησυχίες και τις αντιρρήσεις από τον Πρόεδρό της, κ. Χρήστο Αδάμου. Εστιάζει κυρίως στην κατάργηση των άρθρων 148 και 149 του ν.4727/20, όπως προβλέπει το άρθρο 32 του παρόντος σχεδίου νόμου.

Καταρχάς, πρέπει να σημειώσω ότι η ΑΔΑΕ φαίνεται να μη λαμβάνει υπόψη της καθόλου το άρθρο 29 του νομοσχεδίου για τις αρμοδιότητες και τις ευθύνες της, σαν να μην εμπεριέχεται στο κείμενο. Εκκινώντας από την Οδηγία, ρητά, αυτή, στο άρθρο 43 καταργεί τα άρθρα 40 και 41 της Οδηγίας 2018/1972 τα οποία είχαν ενσωματωθεί στο εθνικό δίκαιο με τα προαναφερόμενα άρθρα 148 και 149 του ν.4727/2020. Δηλαδή, με τα δύο αυτά άρθρα ανατέθηκαν στην ΑΔΑΕ, πέραν των αρμοδιοτήτων της για τη διασφάλιση του απορρήτου επικοινωνιών, και άλλες αρμοδιότητες με σκοπό την ασφάλεια του δικτύου και των υπηρεσιών των παρόχων δημόσιων δικτύων ηλεκτρονικών επικοινωνιών ή διαθέσιμων στο κοινό υπηρεσιών ηλεκτρονικών επικοινωνιών. Μάλιστα, αν ανατρέξει κάποιος στο προοίμιο της Οδηγίας 92, ειδικά αναφέρεται ότι πάροχοι δημόσιων δικτύων ηλεκτρονικών επικοινωνιών ή διαθέσιμων στο κοινό υπηρεσιών ηλεκτρονικών επικοινωνιών, πρέπει να υπάγονται στο πεδίο εφαρμογής της Οδηγίας και κατ’ επέκταση του σχεδίου νόμου.

Περαιτέρω, αφαιρούνται μήπως αρμοδιότητες από την ΑΔΑΕ; Προφανώς, όχι. Ο κ. Υπουργός ήταν πολύ αναλυτικός και δεν χρειάζεται να επαναλάβω. Σημειώνω μόνο ότι σε όλο το σχέδιο νόμου, μόνο η ΑΔΑΕ ορίζεται ρητά ως τομεακό σημείο επαφής και συνεργασίας σε εθνικό επίπεδο με την εθνική αρχή κυβερνοασφάλειας, αναφορικά με τους παρόχους δημοσίων δικτύων ηλεκτρονικών επικοινωνιών ή διαθέσιμων στο κοινό υπηρεσιών ηλεκτρονικών επικοινωνιών. Επίσης, μόνο η ΑΔΑΕ δύναται να θεσπίζει Κανονισμό, να εξειδικεύει τα ενισχυμένα μέτρα κυβερνοασφάλειας και να επιβάλει κυρώσεις, όπως προβλέπει το άρθρο 30 παρ.25 του σχεδίου νόμου, ακριβώς όπως συμβαίνει και σήμερα.

Τέλος, για την πληρότητα του αντίλογου, να επισημάνω ότι από καμία άλλη από τις εθνικές αρχές, ανεξάρτητες και μη, που έλαβαν μέρος στη διαβούλευση ή και στην ακρόαση των φορέων, δεν έγιναν ανάλογες ενστάσεις ούτε η ENISA.

Κυρίες και κύριοι, με το προκείμενο σχέδιο νόμου επιχειρείται να δημιουργηθεί ένα σταθερό πεδίο διασφάλισης υψηλού επιπέδου κυβερνοασφάλειας. Επιχειρείται να προστατευτεί η χώρα μας, να προστατευτούν οι κρίσιμες δομές της χώρας μας και να μείνει κατά το δυνατόν ανεπηρέαστη η οικονομική αλλά και κοινωνική ζωή της Ελλάδας. Η μέχρι σήμερα εμπειρία καταδεικνύει ότι αυτό θα επιτευχθεί μόνο με τη συνεργασία των αρχών και την ενιαία οριζόντια αντιμετώπιση του προβλήματος, όχι με διάχυση αρμοδιοτήτων και ευθυνών, ώστε να μην καταλήξουμε πάλι με ρήγματα στο κρισιμότατο πλέον τομέα της κυβερνοασφάλειας.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει ο Εισηγητής της Μειοψηφίας, κ. Απόστολος Πάνας.

**ΑΠΟΣΤΟΛΟΣ ΠΑΝΑΣ (Εισηγητής της Μειοψηφίας)**: Κύριε Πρόεδρε, έχω καλυφθεί από τις δύο προηγούμενες συνεδριάσεις που έγιναν και σε επίπεδο άρθρων και σε επίπεδο φορέων. Άρα, δεν έχω καμία τοποθέτηση. Μπορούμε να προχωρήσουμε.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κυρία Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»**): Εγώ θα αξιοποιήσω τον χρόνο για μία πολύ σύντομη τοποθέτηση. Καταρχάς, σχεδόν όλοι συμφωνήσαμε σε αυτή την Επιτροπή για την αναγκαιότητα ενίσχυσης και εκσυγχρονισμού του θεσμικού πλαισίου για την κυβερνοασφάλεια. Συμφωνήσαμε με δεδομένη την αυξανόμενη πολυπλοκότητα και τη συχνότητα των κυβερνοαπειλών, που επηρεάζουν κρίσιμες υποδομές στην οικονομία, την ασφάλεια των πολιτών, να εμπλουτίσουμε τα μέσα και τους τρόπους που παρείχε η αρχική κοινοτική Οδηγία, η NIS 1. Είναι γεγονός ότι για την αντιμετώπιση της αύξησης των επιθέσεων σε κρίσιμες υποδομές όπως είναι η ενέργεια, όπως είναι η υγεία και οι μεταφορές για παράδειγμα, η NIS 2 εισάγει αυστηρότερες απαιτήσεις για την προστασία αυτών των τομέων και η εναρμόνιση των πρακτικών μεταξύ κρατών μελών είναι κρίσιμη, για την αποφυγή χάσματος ασφαλείας σε περιφερειακό επίπεδο.

Σημαντική, επίσης, προς την ίδια κατεύθυνση, είναι και η συμπερίληψη περισσότερων τομέων και οντοτήτων, ώστε να εξασφαλίζεται η προστασία μικρότερων, αλλά και κρίσιμων επιχειρήσεων, από απειλές ή επιθέσεις. Θα πρέπει να έχουμε πάντα στο νου μας, ότι προϊόντος του χρόνου, οι κυβερνοαπειλές θα γίνονται όλο και πιο εξελιγμένες, όλο και πιο μαζικές, με τη χρήση της τεχνητής νοημοσύνης και εργαλεία, όπως η NIS 2, που απαιτεί τη χρήση καινοτόμων τεχνολογιών και προηγμένων μέτρων προστασίας, θα πρέπει να αξιοποιούνται απαρέγκλιτα, χωρίς καθυστερήσεις.

Επιπλέον, είναι εμφανές και έγινε και αντιληπτό κατά τα στάδια της διαβούλευσης, αλλά και της επεξεργασίας στις συνεδριάσεις της Επιτροπής, το ενδιαφέρον και η αγωνία και των φορέων, αλλά και των πολιτών, για την καλύτερη ανθεκτικότητά τους σε ψηφιακό περιβάλλον, τη διασφάλιση της προστασίας των προσωπικών τους δεδομένων και την διασφάλιση της οικονομικής σταθερότητας, αφού η πρόληψη κυβερνοεπιθέσεων μειώνει τον οικονομικό αντίκτυπο τόσο στις επιχειρήσεις, όσο και κυρίως, στην Πολιτεία.

Κατά τις τρεις συνεδριάσεις που προηγήθηκαν, απ’ όσο θυμάμαι, δεν αντιτάχθηκε, δεν αμφισβήτησε κάποιος τη σημασία της NIS 2, στην ενσωμάτωση της στην εσωτερική νομοθεσία. Όπως όμως τοποθετηθήκαμε και κατά την πρώτη συζήτηση, ο ΣΥ.ΡΙΖ.Α.- Προοδευτική Συμμαχία βλέπει θετικά την κατεύθυνση της Οδηγίας, που επιδιώκει να δημιουργήσει αυτό το ισχυρό και ολοκληρωμένο σύστημα κυβερνοασφάλειας σε ολόκληρη την Ευρώπη. Ταυτόχρονα, όμως και διατυπώσαμε και σήμερα θα επαναλάβω κάποιες σοβαρές επιφυλάξεις και ανησυχίες, για την προσπάθεια να ενσωματωθεί μια πολύ σημαντική Οδηγία στην ελληνική πραγματικότητα, με έναν τρόπο πρόχειρο, με έναν τρόπο επιφανειακό, καθώς δεν δίνονται λεπτομέρειες για σειρά διατάξεων, με αποτέλεσμα να δημιουργείται, έτσι, αυτή η ασάφεια, ενώ αρκετές ρυθμίσεις εφαρμογής παραπέμπονται σε μελλοντικές κοινές υπουργικές αποφάσεις.

Κατά τη διάρκεια της επεξεργασίας αναδείχθηκε, επίσης, η έλλειψη προσήκουσας διαβούλευσης με τους φορείς, που επηρεάζονται άμεσα από διατάξεις του παρόντος σχεδίου νόμου. Ενδεικτικά, να αναφέρω την Αρχή Διασφάλισης Απορρήτου των Επικοινωνιών, που αποδυναμώνεται περαιτέρω σταδιακά και μεθοδευμένα - κύριε Κτιστάκη, διαφωνούμε μαζί σας και με τον κύριο Υπουργό - και επί της ουσίας, αποστερείται το χαρακτήρα της Ανεξάρτητης Αρχής. Ομοίως, με την ίδια στρεβλή πρακτική, στηλίτευσε και στο υπόμνημά της η Αρχή Προστασίας Δεδομένων Προσωπικού Χαρακτήρα, που αναφέρει ότι δεν της δόθηκε χρόνος επαρκής, έτσι ώστε, να εκφράσει εμπεριστατωμένα τις θέσεις της.

Όσον αφορά στην ΑΔΕΕ, να το πούμε για άλλη μια φορά, πρέπει να αποσύρετε το άρθρο 32, κύριε Υπουργέ, να αφήσετε την Ανεξάρτητη και συνταγματικά κατοχυρωμένη Αρχή να λειτουργεί, διατηρώντας τις αρμοδιότητές της, να προβαίνει απερίσπαστη σε ελέγχους, να επιβάλλει κυρώσεις για τις παραβάσεις που σημειώνονται και είναι σχετικές με την ασφάλεια δικτύων και υπηρεσιών. Είναι πολύ σημαντικό να γίνει σαφές στον κόσμο, ότι δεν είναι δυνατόν να διώκεται - έτσι φαίνεται να κάνετε - και να δέχεται τέτοια επίθεση μια Ανεξάρτητη Αρχή, επειδή λειτούργησε ενσυνείδητα, με συνέπεια στον σκοπό της ύπαρξής της και δεν συναίνεσε σε καμία συγκάλυψη σκανδάλου - αναφερθήκαμε εκτενώς σε αυτό, θα τα πούμε και στην Ολομέλεια.

Τώρα, σχετικά με το άρθρο 33 και την οικονομική υποστήριξη της Εθνικής Αρχής Κυβερνοασφάλειας, είπαμε και στις προηγούμενες συνεδριάσεις, επαναλαμβάνουμε και τώρα, ότι ζητάμε, η μισθοδοσία του προσωπικού της, τα έξοδα λειτουργίας της, να καλύπτονται από τον προϋπολογισμό του Υπουργείου Ψηφιακής Διακυβέρνησης, όχι μόνο για ένα χρόνο. Καταλαβαίνετε ότι με αυτό το άρθρο, με το άρθρο 33, δεν διασφαλίζεται η βιωσιμότητα και η εύρυθμη λειτουργία της Αρχής. Και δεν νομίζω να πιστεύετε ότι ένας φορέας με τόσο σημαντικό και πολυεπίπεδο έργο, όπως η Εθνική Αρχή Κυβερνοασφάλειας, με σημαντικό αριθμό προσωπικού - θα φθάσει, μας είπατε, τα 149 στελέχη, τα 149 μέλη - με ακριβό τεχνολογικό εξοπλισμό, μπορεί να λειτουργήσει από την 1η Ιανουαρίου του 2026, με τα τέλη εποπτείας και ελέγχου, καθώς και τα διοικητικά πρόστιμα, διότι τότε θα αναγκάζεται να κόβει διοικητικά πρόστιμα και για «ψύλλου πήδημα», προκειμένου να μπορέσει να επιβιώσει. Θεωρούμε, ότι απαραίτητη προϋπόθεση για τη σωστή λειτουργία της Εθνικής Αρχής Κυβερνοασφάλειας, είναι η κάλυψη του προϋπολογισμού της από κρατικούς πόρους και να το προβλέψετε αυτό.

Θα ήθελα, επίσης, κύριε Υπουργέ, να πούμε, ότι σε αρκετά άρθρα του νομοσχεδίου υπάρχουν ασάφειες και γενικότητες. Πάλι ενδεικτικά θα αναφέρω, ότι στο άρθρο 15 που υποχρεώνετε να χρησιμοποιούνται συγκεκριμένα προϊόντα και υπηρεσίες, η Οδηγία ενθαρρύνει στη χρήση πιστοποιημένων, όχι συγκεκριμένων υπηρεσιών και προϊόντων. Ακούγεται έτσι, σαν να αποκλείονται κάποιοι, σαν να φωτογραφίζετε σε ενδεχόμενους διαγωνισμούς σας κάποιους δικούς σας εκλεκτούς.

Να τονίσω εδώ και το άρθρο 34, πάλι σε ενδεικτική αναφορά, για τους υπεύθυνους ασφαλείας συστημάτων πληροφορικής και επικοινωνιών. Επισημάναμε ότι τα κριτήρια που θέτει η διάταξη είναι γενικά, καθίστανται μη λειτουργικά και ως εκ τούτου και αναποτελεσματικά. Θεωρούμε ότι πρέπει να οριστούν συγκεκριμένα κριτήρια, να τεθούν συγκεκριμένες υποχρεωτικές πιστοποιήσεις, προϋπηρεσία κ.λπ.. Το κριτήριο της εμπειρίας που έχετε βάλει, ακούγεται πολύ υποκειμενικό.

Την ίδια επιφύλαξη διατηρούμε και για τη διαθεσιμότητά τους να στελεχώσουν αυτές τις θέσεις. Αναρωτιόμαστε, δηλαδή, αν υπάρχουν στελέχη με την κατάλληλη εκπαίδευση, τις κατάλληλες γνώσεις, κυρίως, με την κατάλληλη διαθεσιμότητα χρόνου στις οντότητες του δημοσίου τομέα, για να καλυφθούν οι αναφερόμενες στο νομοσχέδιο απαιτήσεις.

Εκτός Οδηγίας, εντός νομοσχεδίου, να επισημάνουμε και μια λαμπρή ευκαιρία για δημιουργική νομοθέτηση στο νομοσχέδιο αυτό, εφόσον υπάρχει εντός του το άρθρο 36 για το Κτηματολόγιο. Πρόκειται για μια θετική ρύθμιση η παράταση για διορθώσεις αρχικών εγγραφών στο Κτηματολόγιο, όμως το μεγάλο πρόβλημα είναι αλλού και μπορείτε να το ρυθμίσετε, κύριε Υπουργέ, έστω και την τελευταία στιγμή. Αδήλωτες ιδιοκτησίες εξακολουθούν να είναι χιλιάδες, μεγάλος είναι επίσης και ο αριθμός των υπηρεσιών που έχουν δηλωθεί με άγνωστο ιδιοκτήτη. Η περίπτωση της Κέρκυρας, άλλων περιοχών στην Ελλάδα, όπου με την παρέλευση της προθεσμίας θα χαρακτηριστούν ακόμη περισσότερες ιδιοκτησίες ως αγνώστου ιδιοκτήτη, επιτείνοντας, έτσι, σημαντικά στο μέλλον, την ταλαιπωρία των πολιτών και επιβαρύνοντας τους με δυσβάσταχτα δικαστικά έξοδα. Γλιτώστε τους από αυτές τις ταλαιπωρίες και πέντε μέρες πριν το πέρας της καταληκτικής προθεσμίας, νομίζω ότι μπορείτε να αναλάβετε την πρωτοβουλία της παράτασης και να την ενσωματώσετε στο παρόν άρθρο.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών, (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Πάνας Απόστολος, Ακρίτα Έλενα, Καραμέρος Γεώργιος, Μπάρκας Κωνσταντίνος, Νοτοπούλου Αικατερίνη (Κατερίνα), Ξανθόπουλος Θεόφιλος, Τσαπανίδου Παρθένα (Πόπη), Δελής Ιωάννης, Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Φωτίου Θεανώ, Ρούντας Γεώργιος, Καραγεωργοπούλου Ελένη, Δημητριάδης Πέτρος, Βαλτογιάννης Διονύσιος και Χρηστίδου Ραλλία.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει ο κ. Συντυχάκης, Ειδικός Αγορητής της Κ.Ο. «Κομμουνιστικό Κόμμα Ελλάδας».

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Η παλαιότερη Οδηγία NIS 1, η οποία είχε ενσωματωθεί στο Εθνικό Δίκαιο το Νοέμβριο του 2018 και προέβλεπε την επίτευξη ενός κοινού ελάχιστου επιπέδου ασφαλείας συστημάτων δικτύου και πληροφοριών στην Ευρωπαϊκή Ένωση, στην πραγματικότητα αφορούσε τη διασφάλιση της ανταγωνιστικότητας και της κερδοφορίας των επιχειρηματικών ομίλων. Η νέα Οδηγία, η NIS 2, που πραγματεύεται το παρόν νομοσχέδιο, με βάση τα όσα αναφέρονται και στην ανάλυση των συνεπειών ρύθμισης, καταργεί την προηγούμενη, χωρίς, όμως, να αναιρεί τον κύριο στόχο, την επίτευξη, αλλά, αντιθέτως, ενισχύει ένα υψηλό ανώτερο κοινό επίπεδο ασφάλειας στον κυβερνοχώρο σε όλα τα κράτη- μέλη, ενισχύοντας τη λειτουργία της εσωτερικής αγοράς, μέσω βελτιωμένων πρωτοκόλλων ασφαλείας και δυνατοτήτων αντιμετώπισης περιστατικών.

Προκύπτει αυτή η νέα Οδηγία, λόγω της αύξησης των περιστατικών κυβερνοεγκλήματος, όπως έγκλημα υψηλής τεχνολογίας, έγκλημα στον κυβερνοχώρο, απάτες στελεχών επιχειρήσεων, ιδιαίτερα η επιθετική αύξηση των συμμοριών Ransomware που χακάρουν και εκβιάζουν ευρωπαϊκούς στόχους, δηλαδή, επιχειρήσεις, καθώς και η κλοπή πνευματικής ιδιοκτησίας σε βιομηχανική κλίμακα από αντίπαλους κρατικούς φορείς που απαιτούν αντίστοιχη απάντηση από την Ευρωπαϊκή Ένωση.

Η Ευρωπαϊκή Ένωση με αυτή την νέα Οδηγία, θέλει να υποχρεώσει όλες τις επιχειρήσεις να θωρακιστούν κατά των κυβερνοεπιθέσεων στους τομείς της ενέργειας, των μεταφορών, της υγείας, των υπηρεσιών data center, τηλεπικοινωνιών, παραγωγής, διανομής τροφίμων, παραγωγής χημικών προϊόντων, φαρμακευτικών προϊόντων, διαχείρισης λυμάτων και αποβλήτων, εταιρειών ταχυμεταφορών. Και μάλιστα, η Οδηγία αφορά, ανεξάρτητα από το μέγεθός τους, τους παρόχους δημόσιων δικτύων ηλεκτρονικών επικοινωνιών ή διαθέσιμων στο κοινό υπηρεσιών ηλεκτρονικών επικοινωνιών, παρόχους υπηρεσιών εμπιστοσύνης και μητρώα ονομάτων, τομέα ανωτάτου επιπέδου. Οι κυβερνοεπιθέσεις, οι επιχειρήσεις πληροφοριών και οι φυσικές επιθέσεις, είναι άρρηκτα συνδεδεμένες στο σημερινό και μελλοντικό πόλεμο. Αναγνωρίζετε, άλλωστε, το νέο ευρωπαϊκό αμυντικό δόγμα που εγκρίθηκε από το Ευρωπαϊκό Συμβούλιο το Μάρτιο του 2022, ως τομέα του πολέμου.

Αναφέρεται στην ίδια την Έκθεση της Υποεπιτροπής Ασφάλειας και Άμυνας του Ευρωπαϊκού Κοινοβουλίου, με τον τίτλο ο ρόλος του κυβερνοχώρου στο ρωσικό πολεμικό κατά της Ουκρανίας. Ο αντίκτυπος του και οι συνέπειες για το μέλλον των ένοπλων συγκρούσεων, αυτός ήταν ο τίτλος. Επίσης, δεν είναι τυχαίο, ότι όλα τα μέχρι σήμερα νομοσχέδια για την κυβερνοασφάλεια, κάνουν ευθεία επίκληση σε ζητήματα γεωπολιτικής σημασίας στις στοχεύσεις της Ευρωπαϊκής Ένωσης για την προστασία της εφοδιαστικής αλυσίδας και ούτω καθεξής. Καθώς, ο ανθρώπινος παράγοντας αποτελεί κομβικό κρίκο στις κυβερνοεπιθέσεις, η χρήση των εργαλείων τεχνητής νοημοσύνης που αναπαριστούν ανθρώπους, προβληματίζει σε πολύ μεγάλο βαθμό.

Θα σας φέρω ένα πολύ χαρακτηριστικό παράδειγμα κυβερνοεπίθεσης που είχε αναφέρει ο επικεφαλής της Εθνικής Ομάδας Κυβερνοασφάλειας σε ένα συνέδριο και Καθηγητής στο Πανεπιστήμιο του Πειραιά, το οποίο σας το διαβάζω αυτολεξεί. Πριν από μερικές βδομάδες στον υπολογιστή του διευθύνοντος συμβούλου ελληνικής εταιρείας, ήρθε πρόσκληση σε τηλεδιάσκεψη από μέτοχο του διεθνούς ομίλου στον οποίο ανήκει η εταιρεία. Ο Έλληνας διευθύνων σύμβουλος απάντησε και είδε τον μέτοχο του πολυεθνικού ομίλου να του ζητάει ένα ποσό ύψους αρκετών χιλιάδων ευρώ για να διεκπεραιώσει μια συναλλαγή. Όμως, η σύνδεση ήταν κακή, γεγονός, που ο μέτοχος ισχυρίστηκε ότι οφειλόταν στο γεγονός ότι βρισκόταν στη Μύκονο με το σκάφος του όπως είχε κάνει πολλές φορές στο παρελθόν. Η κακή σύνδεση με το αίτημα για άμεση μεταφορά χρημάτων, έβαλαν τον Έλληνα σύμβουλο σε υποψίες. Όπως διαπίστωσε, στην άλλη πλευρά της σύνδεσης, βρισκόταν ομοίωμα του μετόχου με απόλυτη ομοιότητα στην εικόνα και στη φωνή, κατασκευασμένο με εργαλεία τεχνητής νοημοσύνης. Είναι οι λεγόμενες απειλές deep fake για οργανισμούς. Αυτή η παγκόσμια διάδοση της τεχνολογίας ορίζεται ως κορυφαίος κίνδυνος για το 2023.

Μάλιστα, σε ενημέρωση που πραγματοποιήθηκε από την αμερικανική κυβέρνηση σε δημοσιογράφους τον Σεπτέμβριο που πέρασε, αξιωματούχοι των αμερικανικών μυστικών υπηρεσιών, προειδοποίησαν ότι η ικανότητα των αντιπάλων να διαδίδουν περιεχόμενο παραγόμενο από τεχνητή νοημοσύνη χωρίς να ανιχνεύονται, αποτελεί επιταχυντή κακόβουλης επιρροής από άλλες χώρες και αναφερόταν στη Ρωσία, στην Κίνα στο Ιράν. Aυτό το ενημερωτικό δελτίο των αμερικανικών υπηρεσιών πληροφοριών, επικεντρώνει στα deep fakes, τονίζοντας, ότι αποτελούν μια αυξημένη πρόκληση και ότι εκτός από τις προφανείς επιπτώσεις για την παραπληροφόρηση και την προπαγάνδα σε περιόδους συγκρούσεων, οι προκλήσεις εθνικής ασφάλειας που σχετίζονται με τα deep fakes, εκδηλώνονται ως απειλές για την Κυβέρνηση των Ηνωμένων Πολιτειών.

Η δημόσια ανησυχία γύρω από τα συνθετικά μέσα ενημέρωσης, περιλαμβάνει τη χρήση σε επιχειρήσεις παραπληροφόρησης που αποσκοπούν στην επιρροή του κοινού στη διάδοση ψευδών πληροφοριών σχετικά με πολιτικά, κοινωνικά, στρατιωτικά, οικονομικά ζητήματα για την πρόκληση σύγχυσης, αναταραχής και αβεβαιότητας. Ωστόσο, οι απειλές συνθετικών μέσων που αντιμετωπίζουν συχνότερα οι οργανισμοί, περιλαμβάνουν δραστηριότητες που μπορούν να υπονομεύσουν το εμπορικό σήμα, την οικονομική θέση, την ασφάλεια ή την ακεραιότητα του ίδιου του οργανισμού. Βέβαια, την ίδια στιγμή που οι μυστικές υπηρεσίες των Ηνωμένων Πολιτειών, εκφράζουν δήθεν την ανησυχία τους για την αξιοποίηση της τεχνητής νοημοσύνης και των deep fakes από τους αντιπάλους τους, το Αμερικανικό Πεντάγωνο βρίσκεται ακόμα και δημοσίως, στα λόγια δηλαδή, σε αναζήτηση των ίδιων εργαλείων προσαρμοσμένων στους σκοπούς του.

Το Αμερικανικό Πεντάγωνο έχει, ήδη, πιαστεί να κατασκευάζει ψεύτικους χρήστες μέσων κοινωνικής δικτύωσης για την προώθηση των συμφερόντων τα τελευταία χρόνια, όπως για παράδειγμα το 2022 το Facebook και το Twitter, που αναγκάστηκαν να κατεβάσουν ένα δίκτυο προπαγάνδας που χρησιμοποιούσε ψεύτικους λογαριασμούς, τους οποίους διαχειριζόταν η κεντρική διοίκηση των Ένοπλων Δυνάμεων των Ηνωμένων Πολιτειών συμπεριλαμβανομένων ορισμένων, με φωτογραφίες προφίλ που δημιουργήθηκαν με μεθόδους παρόμοιες με αυτές που περιγράφονται στο έγγραφο που σας διάβασα προηγουμένως.

Όσον αφορά τις εκστρατείες παραπληροφόρησης, στις οποίες η Ευρωατλαντική και οι σύμμαχοί τους αξιοποιούν τα εργαλεία της τεχνητής νοημοσύνης εδώ και πάνω από ένα χρόνο, ο κόσμος έχει γίνει μάρτυρας μιας γιγαντιαίας εκστρατείας του προπαγανδιστικού μηχανισμού του κράτους δολοφόνου του Ισραήλ και των συμμάχων του, με στόχο, να ξεπλυθεί η γενοκτονία σε βάρος του παλαιστινιακού λαού. Γι’ αυτό, και η Ευρωπαϊκή Ένωση και οι Ηνωμένες Πολιτείες της Αμερικής προωθούν σειρά μέτρων και οδηγιών τα τελευταία χρόνια για τη θωράκιση απέναντι στις κυβερνοεπιθέσεις, αναγνωρίζοντας, ότι η όξυνση αυτών των ανταγωνισμών και η κλιμάκωση των πολέμων, αυξάνουν τους κινδύνους και στο επίπεδο του κυβερνοχώρου.

Μάλιστα, πριν από κάποιους μήνες, η Ευρωπαϊκή Κεντρική Τράπεζα σήμανε συναγερμό στα χρηματοπιστωτικά ιδρύματα καθώς τα stress tests, ανέδειξαν κενά ασφαλείας και κάλεσε τις τράπεζες να βελτιώσουν την ικανότητά τους να ανταποκρίνονται και να ανακάμπτουν από τη μεγάλη κυβερνοεπίθεση. Αντίστοιχους προβληματισμούς έχει εκφράσει και η ίδια η Τράπεζα της Ελλάδος για αυτά τα ζητήματα. Κατά συνέπεια, αντιλαμβάνεται κανείς, ότι τα ζητήματα των μέτρων που λαμβάνει η Ευρωπαϊκή Ένωση για τις κυβερνοεπιθέσεις, δεν έχουν να κάνουν για την προστασία του λαού, αλλά, έχουν να κάνουν με τους δικούς τους ιμπεριαλιστικούς ανταγωνισμούς για το ποιος θα κυριαρχήσει στον κόσμο.

Σε αυτές, λοιπόν, τις επιταγές, τις αντιδραστικές στοχεύσεις του νομοσχεδίου, κατά την άποψή μας, συναινούν όλα τα υπόλοιπα κόμματα, έχοντας αποδείξει την απόλυτη σύμπνοια στους σχετικούς στρατηγικούς στόχους που έχει το κεφάλαιο, ειδικά στην Ευρωπαϊκή Ένωση. Άλλωστε, φάνηκε και από το γεγονός, ότι από κοινού η Νέα Δημοκρατία και ο ΣΥΡΙΖΑ και το ΠΑΣΟΚ, τις οδηγίες για την κυβερνοασφάλεια τις έχουν ψηφίσει, όπως για παράδειγμα, την πρώτη, με την οποία ενσωμάτωσε η κυβέρνηση ΣΥΡΙΖΑ στην ελληνική νομοθεσία με τον νόμο 4577 το 2018.

Όπως είπαμε στην πρώτη συνεδρίαση και στις επόμενες, και τώρα, το Κομμουνιστικό Κόμμα Ελλάδας, επί της αρχής, θα καταψηφίσει αυτό το νομοσχέδιο.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Θεανώ Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Νομίζω ότι έχει γίνει κατανοητή η θέση μας από τις προηγούμενες ομιλίες μας και έγκειται στα εξής η θέση που διατυπώνουμε. Από τη μια, φέρνετε τελείως εκπρόθεσμα την Ενσωμάτωση μιας Οδηγίας του 2022, που η πλήρης εφαρμογή έπρεπε να έχει γίνει από τις 17 Οκτωβρίου και από την άλλη, έχετε ήδη ιδρύει εδώ και καιρό την Εθνική Αρχή Κυβερνοασφάλειας ένα ιδιότυπο φορέα τύπου ΕΥΠ, εμείς πιστεύουμε, Εθνικής Υπηρεσίας Πληροφοριών, ούτε ανεξάρτητη αρχή ούτε κανονικό νομικό πρόσωπο δημοσίου δικαίου, ένα κλειστό σχήμα με στεγανά που απέχει πολύ από το πνεύμα συνεργασίας και ανταλλαγής πληροφοριών της Οδηγίας.

Για την ασφάλεια υπολογιστών, δικτύων, τηλεπικοινωνιών, ψηφιακών εφαρμογών και των ίδιων των πολιτών, η δισυπόστατη αυτή Αρχή, η Εθνική Αρχή Κυβερνοασφάλειας πρέπει όπως τόλμησαν όλοι, να συνλειτουργεί με δύο Ανεξάρτητες Αρχές. Την Αρχή Προσωπικών Δεδομένων και την Αρχή Διασφάλισης Απορρήτου Επικοινωνιών, την ΑΔΑΕ. Τώρα, στην ΑΔΑΕ τα πράγματα περιπλέκονται. Σε άλλα άρθρα εμφανίζεται να εμπεριέχεται στις οντότητες του νομοσχεδίου, όπως το άρθρο 4, που θεωρείται βασική οντότητα ενώ στην παράγραφο 10, του άρθρου 3, προβλέπεται εξαίρεση αυτής, υπέρ της Αρχής Προστασίας Δεδομένων Προσωπικού Χαρακτήρα. Δεν γίνεται το αντίστροφο πουθενά, να εξαιρείται η Αρχή Προσωπικού Δεδομένων Προσωπικού Χαρακτήρα υπέρ της ΑΔΑΕ.

Επομένως, εδώ, έχουμε ότι μία Αρχή που δημιουργήθηκε με το άρθρο 19 παράγραφος 2 του Συντάγματος, με ένα κανόνα υπέρτερης τυπικής ισχύος από τον κοινό νόμο, τίθενται με τα άρθρα 23, 24, 25 και 26 του νομοσχεδίου που την κυριαρχική εξουσία ενός νομικού προσώπου δημοσίου δικαίου της Αρχής Κυβερνοασφάλειας του οποίου ο διοικητής, ως γνωστόν, ορίζεται από κυβερνητικό συμβούλιο και ο Υποδιοικητής από τον Υπουργό, τη στιγμή που η διοίκηση της ΑΔΑΕ υπόκειται στην έγκριση και τον έλεγχο του Κοινοβουλίου.

Τώρα, γιατί επιμένουμε τόσο πολύ στην ΑΔΑΕ: Επιμένουμε, γιατί όλοι οι έγκριτοι φορείς που ήλθαν εδώ και μίλησαν στην Επιτροπή μας και βεβαίως, ο κ. Γκρίτζαλης, ο οποίος είναι Καθηγητής Κυβερνοασφάλειας είπε ότι τρεις είναι οι βασικοί κόμβοι της Κυβερνοασφάλειας, ένα τρίγωνο είπε συγκεκριμένα, του οποίου οι κορυφές, είναι η Εθνική Αρχή Κυβερνοασφάλειας και οι άλλες δύο κορυφές, είναι η Αρχή Διασφάλισης Προσωπικών Δεδομένων και η ΑΔΑΕ και είπε ότι αν λείπει μία κορυφή, το τρίγωνο καταρρέει. Επομένως εμείς ζητήσαμε, όπως και όλη η Αντιπολίτευση, τις αναγκαίες διορθώσεις σε αυτό.

Θα έρθω τώρα, τελειώνοντας και στις πολύ σημαντικές παρατηρήσεις που έκανε η κυρία Παπαρίδου, από το Σύνδεσμο Επιχειρήσεων Πληροφορικής και Επικοινωνιών, κατά την ακρόαση των Φορέων. Είπε ότι υπάρχει έλλειψη εξειδικευμένου προσωπικού και επαρκούς ανθρώπινου δυναμικού για να εφαρμοστούν μέτρα Κυβερνοασφάλειας και ότι επικρατεί μεγάλος ψηφιακός αναλφαβητισμός. Άρα, αυτή τη στιγμή, δεν υπάρχει δυνατότητα να γίνει αντιληπτή η Οδηγία και οι επιπτώσεις της, απ’ όλες τις επιχειρήσεις, εκτός από τις μεγαλύτερες που όπως μας είπε, εν πάση περιπτώσει, είναι έτοιμες και απ’ όλες τις επιχειρήσεις διατροφικής αλυσίδας κ.λπ., αλλά και οι μικρομεσαίες που ακριβώς, συνδέονται με όλα αυτά τα θέματα και ότι εν τέλει το νομοσχέδιο αφορά μόνο τις μεγάλες επιχειρήσεις, άνω των 50 υπαλλήλων, οι οποίες και έχουν σχετική ετοιμότητα.

Συνεπώς, ζήτησε πόρους και ενίσχυση για όλο το άλλο εποικοδόμημα των μικρομεσαίων κ.λπ., επιχειρήσεων, ενώ εδώ δεν υπάρχει καμία τέτοια σχετική πρόβλεψη. Σας ρωτήσαμε, ακριβώς, αν πρόκειται να το κάνετε, γιατί, καταλάβαμε, επίσης, από τη διαβούλευση ότι το ίδιο ανέτοιμη να αναλάβει τον σχεδιασμό και την εποπτεία μέτρων Κυβερνοασφάλειας είναι η ίδια η Αρχή Κυβερνοασφάλειας, η Εθνική Αρχή που δεν διαθέτει προσωπικό πέραν των υπαλλήλων που μεταφέρθηκαν σε αυτήν από τη Γενική Διεύθυνση Κυβερνοασφάλειας του Υπουργείου και καμία εξελιγμένη σύγχρονη υποδομή για να αντιμετωπίσει τις επιθέσεις στην ασφάλεια υπολογιστών και δικτύων.

Εν ολίγοις, είναι μια Αρχή «φάντασμα» που ενδεικτικό είναι ότι από την ίδρυσή της, το Φεβρουάριο μέχρι σήμερα, δεν έχει καταφέρει καν να έχει το δικό της ιστότοπο και φιλοξενείται σε αυτόν του Υπουργείου Ψηφιακής Διακυβέρνησης σαν να είναι υπηρεσία του.

Συνεπώς, όλες οι ημερομηνίες που αφορούν υποχρεώσεις της Εθνικής Αρχής Κυβερνοασφάλειας προς την Ευρωπαϊκή Επιτροπή, εμείς είμαστε σίγουροι ότι δεν μπορούν να τηρηθούν, όπως η συγκέντρωση των στοιχείων των ιδιωτικών και δημόσιων φορέων μέχρι τις 17 Ιανουαρίου του ‘25 σύμφωνα με το άρθρο 19 ώστε να κοινοποιηθούν στην Επιτροπή έως 17 Απριλίου του ‘25, όπως ορίζει το άρθρο 4, η εκπόνηση του «Εθνικού Σχεδίου για τα Μεγάλα Περιστατικά», η υποβολή προς έγκριση στην Επιτροπή Συντονισμού, η κατάθεσή του στην Ευρωπαϊκή επιτροπή και όλα αυτά μέσα σε 9 μήνες στην ψήφιση του νομοσχεδίου, ενώ στο νομοσχέδιο δεν έχετε καν μεταφέρει την ημερομηνία της 17ης Ιανουαρίου του ‘25 που σύμφωνα με το άρθρο 36 της πρωτότυπης Ευρωπαϊκής Οδηγίας, θα πρέπει η Αρχή να έχει κοινοποιήσει στην Επιτροπή τις κυρώσεις και τα πρόστιμα. Πιστεύουμε ότι δυστυχώς, αποκλείεται να είστε συνεπείς και γενικότερα η χώρα.

Εδώ, επίσης, πιστεύω ότι τα περισσότερα άρθρα του νομοσχεδίου, διαπερνιόνται από μια αίσθηση ότι κάνετε μια τυπική ενσωμάτωση που δεν αντανακλά πλήρως το πνεύμα και το περιεχόμενο της Επιτροπής για ανταλλαγή διασυνοριακών και διευρωπαϊκών πληροφοριών. Αντίθετα, φροντίζετε ιδιαιτέρως, να εξασφαλίζετε σε πολλά σημεία τη δυνατότητα του Κράτους να περιορίζει την επικοινωνία. Είναι χαρακτηριστικό, το άρθρο 10, όπου ορίζεται η ΕΑΚ ως αρμόδια αρχή απόκρισης για συμβάντα ασφάλειας υπολογιστών, μόνο για τον ιδιωτικό τομέα, ενώ για όλο το στενό και ευρύτερο τομέα, δημόσιο, αρμόδια παραμένει αποκλειστικά η ΕΥΠ.

Άρα, άλλη μια απόδειξη ότι η Οδηγία ενσωματώνεται μονομερώς.

Μπορώ να συνεχίσω με αυτό, αλλά δεν θέλω, κύριε Πρόεδρε, να καταχραστώ άλλο τον χρόνο μου. Νομίζω ότι τα έχουμε πει πολλές φορές, θα επανέλθουμε και στην Ολομέλεια. Είναι φυσικό ότι έχουν ακουστεί οι ενστάσεις μας και οι αμφιβολίες μας και ως προς την εγκυρότητα της Εθνικής Αρχής Κυβερνοασφάλειας, αλλά και ως προς το αν ενσωματώνεται πραγματικά το περιεχόμενο και το πνεύμα της Οδηγίας.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Δεν θα αξιοποιήσω τον χρόνο μου. Θα επιφυλαχθώ. Ούτως ή άλλως, αύριο θα μιλήσω στην Ολομέλεια.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Ερχόμενη από την Ολομέλεια και με αφορμή την επετειακή αναφορά στη «Διεθνή Ημέρα Εξάλειψης της Βίας κατά των Γυναικών», φορτισμένη, επίσης, ιδιαίτερα συγκινησιακά, λόγω του ότι συνδέομαι προσωπικά με το γεγονός σε εξέλιξη, της σοκαριστικής εμπειρίας ενός 9χρονου παιδιού που, το Σάββατο, αρνήθηκε την εκτέλεση δικαστικής απόφασης για τη μεταβολή των συνθηκών της ζωής του, δήθεν για την προστασία του.

Οφείλω να ομολογήσω ότι η Πολιτεία, αυτή τη στιγμή, είναι υπόλογη απέναντι στο γεγονός ότι πέρα από κάθε button, panic button, risk tool, safe youth, δεν αφουγκράζεται και δεν ακούει τα παιδικά ουρλιαχτά που ξεπέρασαν τους τοίχους του Αστυνομικού Τμήματος και έφτασαν, εν τέλει, να εισακουστούν από Εισαγγελέα που διέταξε την παραμονή της συνθήκης του, πλην, όμως, τιμωρείται ακόμα και τώρα η μητέρα, η οποία κρατείται, γιατί τόλμησε να καταγγείλει αυτή την αποτρόπαιη διαδικασία εφαρμογής του ν. 4800/2021 που, δήθεν, ενστερνίζεται τα δικαιώματα των παιδιών και υπολογίζει στην ψευδοέννοια της γονικής αποξένωσης, ώστε να επιβάλλει εκείνα τα μέτρα που δήθεν θα ανακουφίσουν ένα θέμα, ένα πρόβλημα που δημιουργείται στη διάρρηξη κάποιας σχέσης, την οποία, όμως, διάρρηξη, πιθανότατα δεν έχει δημιουργήσει ο γονέας με τον οποίο ήδη ζει ένα παιδί, αλλά ο έτερος γονέας, με τον οποίο αρνείται, το ίδιο το παιδί, να μπορεί να την αναθρέψει, να τον αναθρέψει.

Σε αυτό το πλαίσιο και με αφορμή τη σημερινή ημέρα, απευθύνω έκκληση στην Πολιτεία, να εφαρμόσει τις κατεπείγουσες συστάσεις του άρθρου 31 της Ανεξάρτητης Αρχής της GREVIO, όπου, μεταξύ άλλων, καλεί το Ελληνικό Κράτος να διασφαλίσει ότι τα δικαστήρια υποχρεούνται να εξετάζουν όλα τα ζητήματα που αφορούν τη βία κατά των γυναικών, είτε είναι ψυχολογική, είτε είναι σωματική, έναντι ανήλικων κοριτσιών, έναντι ενηλίκων γυναικών και την ενδοοικογενειακή βία όταν λαμβάνουν οποιαδήποτε απόφαση σχετικά με την επιμέλεια και τα δικαιώματα επίσκεψης, να ενσωματώνουν διαδικασίες αξιολόγησης και διαχείρισης κινδύνου για τον καθορισμό της επιμέλειας και των δικαιωμάτων επίσκεψης.

Να περιορίζουν τα δικαιώματα αυτά όταν είναι απαραίτητο για να εγγυηθούν την ασφάλεια της μητέρας και του παιδιού. Να τερματιστεί η πρακτική της αφαίρεσης των παιδιών από μη βίαιους γονείς ή του περιορισμού των γονικών τους δικαιωμάτων με την αιτιολογία του συνδρόμου γονικής αποξένωσης ή συναφών εννοιών.

Επί του νομοσχεδίου που εξετάζουμε σήμερα. Δεν βλέπω τον κύριο Υπουργό στην αίθουσα. Είναι εδώ;

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Εδώ είμαι.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο «ΠΛΕΥΣΗ ΕΛΕΥΘΕΡΙΑΣ –ΖΩΗ ΚΩΝΣΤΑΝΤΟΠΟΥΛΟΥ):**Με συγχωρείτε, δεν σας είδα. Δεν έχω συνηθίσει από αυτή την πλευρά της αίθουσας να βρίσκονται οι Υπουργοί, συνήθως είναι απέναντί μας.

Κύριε Υπουργέ, ήθελα να σας απευθυνθώ και γι’ αυτό σας αναζήτησα στην αίθουσα. Δεν θα μας δείτε ποτέ να στρογγυλεύουμε μια κατάσταση καθώς έχουμε γνώση και επίγνωση επί του αντικειμένου και η κριτική μας στάση οφείλω να συμπεριλάβει την αποκρουστική συμπεριφορά της Κυβέρνησης απέναντι στο Σωματείο Εργαζομένων του Κτηματολογίου που κλείσατε επί σκοπό απόκρυψης όσων έχουν τολμήσει να εκθέσουν στη Βουλή, αλλά και αρμοδίως το Υπουργείο σας για τα κακώς κείμενα σε ένδειξη ηρωικής μάχης που δίνουν επί μακρόν για τα δικαιώματα των εργαζομένων στο κτηματολόγιο και των πολιτών επί της προστασίας του δικαιώματος στην ιδιοκτησία.

Θέλει Αρετή και Τόλμη η Ελευθερία και συγκεκριμένοι εργαζόμενοι συνδικαλιστές το αποδεικνύουν περίτρανα έχοντας αποδεχθεί το κόστος της μετενέργειας του ραπιστικού για τα πεπραγμένα του κτηματολογίου λόγο τους. Και δεν είναι λίγο καθώς με σχέδιο Προεδρικού Διατάγματος επιχειρείται την αποπομπή των συνδικαλιστών τους ΣΕΚΤ και μείωση αποδοχών τους με εξαφάνιση των θέσεων ευθύνης που κατέχουν θέτοντας τους την προαίρεση του φορέα ως προς τον τόπο ακόμα άσκησης της λειτουργίας τους.

Έχει ντραπεί και η ντροπή πραγματικά από την αυταρχική, αλαζονική, ενοχοποιητική για εσάς πρακτική διά της επίδειξης δύναμης και εξουσίας που ασκείται. Η «ΠΛΕΥΣΗ ΕΛΕΥΘΕΡΙΑΣ» στηρίζει τον αγώνα των εργαζομένων και παρακολουθούμε με αγωνία τις εξελίξεις. Θα κριθείτε και θα λογοδοτήσετε υποχρεωτικά για την πολιτική του συνδικαλιστικού διωγμού που οι εργαζόμενοι υπομένουν.

Όπως, επίσης, να ντραπείτε και για εκείνη την βόλτα των 65 ημερών στην Κρήτη που άρχισε στις 10 Σεπτεμβρίου 2024 από τα Χανιά, τη Σούδα, την Επισκοπή, τη χώρα Σφακίων και Παλαιόχωρα και τελειώνει αυτές τις μέρες, με τελευταίο σταθμό το Ηράκλειο. Θα επαινέσετε και πάλι τους εαυτούς σας; Εμείς λέμε για τη βόλτα που έκανε η κινητή μονάδα κτηματογράφησης που την πληρώσαμε, για να θυμηθούμε, 205.000 ευρώ συν 24% Φ.Π.Α. Θα απαντήσετε και σ` αυτόν πως όλα γίνονται με το «μαγικό μοναδικό κλικ»; Η χρήση της πλατφόρμας απαιτεί εμπειρία και επαγγελματικές γνώσεις. Μιλάμε για την πλατφόρμα του κτηματολογίου.

Απευθύνονται ναι σε ιδιώτες μηχανικούς τοπογράφους οι οποίοι, όμως λόγω του όγκου εργασίας, αδυνατούν να εξυπηρετήσουν πέραν του ότι κάποιες φορές το κόστος είναι δυσανάλογο σε σχέση με την περιουσία που πρέπει να δηλώσουν οι πολίτες. Το μεγαλύτερο πρόβλημα το αντιμετωπίζουν οι ηλικιωμένοι, οι οποίοι δεν μπορούν να ανταπεξέλθουν στην όλη διαδικασία αλλά και στο κόστος.

Θα συνεχίσετε να επαίρεστε για το επίτευγμα της ολοκλήρωσης από εσάς του τεράστιας σημασίας έργο του κτηματολογίου και στους κατοίκους της Κέρκυρας και της Λευκάδας; Στην Κέρκυρα, μέχρι προ τριών τεσσάρων ημερών, το ποσοστό δηλωθέντων ανερχόταν στο 30% των δικαιωμάτων, ενώ οι εμπλεκόμενοι επιστημονικοί φορείς δηλώνουν ότι δεν μπορούν να ανταπεξέλθουν.

Στη Λευκάδα, που πήγατε πώς σας υποδέχτηκαν και μην σπεύσετε να μας διορθώσετε, το άρθρο 36 του παρόντος σχεδίου νόμου που αναφέρεται στις προθεσμίες διόρθωσης σε καθεστώς λειτουργούντος κτηματολογίου. Ως νομικός, συμβολαιογράφος, το γνωρίζω εξάλλου καλύτερα από εσάς. Αναφέρομαι στο ότι δεν δίνετε παράταση των προθεσμιών δήλωσης των ακινήτων στα γραφεία κτηματογράφησης, ενώ τα στάδια συνέρχονται. Θεωρείτε ότι προαναγγέλλοντας και ολοκληρώνοντας το έργο απλώς και μόνο εντός συγκεκριμένου χρόνου, αυτό ολοκληρώνεται ορθά.

Ορθή ολοκλήρωση, θα το κάνετε ενώπιον της Ομοσπονδίας Εμπορικών Συλλόγων Κρήτης, η οποία με την 21/11/2024 επιστολή της προς τον Υπουργό Εθνικής Οικονομίας και Οικονομικών, τον κύριο Χατζηδάκη, μεταφέρει την αγωνία και τον προβληματισμό του εμπορικού κόσμου για τις διαδικασίες που δεν έχουν ολοκληρωθεί και τον κίνδυνο να δουν τις περιουσίες τους να χαρακτηρίζονται ως αγνώστου ιδιοκτήτη. Τούτο δεν οφείλεται, όπως αναφέρουν στην επιστολή τους, σε δική τους αμέλεια, αλλά στην υποστελέχωση των τοπικών γραφείων του κτηματολογίου και στην έλλειψη προσωπικού με πολύ μεγάλες καθυστερήσεις λόγω του φόρτου εργασίας στην ολοκλήρωση των διαδικασιών.

Θα απαντήσετε στην κραυγή αγωνίας πολίτη από τους Παξούς, ο οποίος έστειλε, στις 18/11/24, επιστολή στον ίδιο τον Πρωθυπουργό ζητώντας την παράταση της προθεσμίας για την υποβολή δηλώσεων στα γραφεία κτηματογράφησης στην περιοχή του, όπου τα κτήματα των κατοίκων της περιοχής αποτελούνται από μικρούς ελαιώνες σε διάφορα σημεία του νησιού και όχι μεγάλες ενιαίες εκτάσεις. Οι ελαιώνες τους είναι χωρισμένοι βάσει του Ιονίου Κώδικα που σημαίνει ότι η κτηματογράφηση θα πρέπει να γίνει «συγκαλογνόμως» με τον κάθε γείτονα, ενώ στους Παξούς δεν υπάρχει γραφείο κτηματογράφησης, ώστε να κατατοπίσει τους κατοίκους. Άρα, πρέπει να απευθυνθούν στο αρμόδιο γραφείο της Κέρκυρας, στο οποίο δεν απαντούν ούτε τα τηλέφωνα, μάλλον λόγω φόρτου εργασίας. Για να πάνε στην Κέρκυρα, θα πρέπει να διανυκτερεύσουν τουλάχιστον δύο βράδια εκεί, αφού δεν υπάρχει πλέον ιπτάμενο δελφίνι όπως παλιά.

Κτηματολόγιο, λοιπόν, σημαίνει ορθές μελέτες και έλεγχος αυτών μέσω της διαδικασίας προ ανάρτησης και ανάρτησης. Ικανός χρόνος προς τούτο και βέβαια αυτό δεν υπάρχει.

Αν το βασικό πρόβλημα είναι η ολοκλήρωση του κτηματολογίου, αυτό σημαίνει ότι για να επιλυθεί θα πρέπει καθολικά, ενιαία και ταυτόχρονα για όλους τους ΟΤΑ της επικράτειας κάτι που βέβαια είναι ανέφικτο και γι’ αυτό δεν ευθύνεται μόνο εσείς. Εσείς απλά ολοκληρώνεται την αποσπασματική δηλαδή τη μη ορθή σύνταξη του ελληνικού κτηματολογίου οι συνέπειες της οποίας θα προκύψουν στο εγγύς μέλλον με μόνη επιδίωξη σας την τήρηση χρονοδιαγράμματος προς παράκαμψη υποχρεώσεων έναντι του Ταμείου Ανάκαμψης.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Τον λόγο έχει ο κ. Δημήτριος Παπαστέργιου, Υπουργός Ψηφιακής Διακυβέρνησης.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Κύριε Πρόεδρε, μετά από τρεις συνεδριάσεις, νομίζω πως έχουμε καλύψει και ο εισηγητής μας με εξαιρετική λεπτομέρεια τα όσα αναφέρουμε στο νομοσχέδιο. Τα περισσότερα, στην Ολομέλεια.

**ΧΑΡΑΛΑΜΠΟΣ ΑΘΑΝΑΣΙΟΥ (Προεδρεύων της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης με θέμα ενσωμάτωση της (ΕΕ) Οδηγίας 2022/2555 του Ευρωπαϊκού Κοινοβουλίου και του συμβουλίου της 14ης Δεκεμβρίου 2022 σχετικά με μέτρα για υψηλό κοινό επίπεδο Κυβερνοασφάλειας σε ολόκληρη την Ένωση. Την τροποποίηση του κανονισμού (ΕΕ) 910/2014 και της Οδηγίας (ΕΕ) 2018/1972 και την κατάργηση της Οδηγίας (ΕΕ) 2016/1148 και άλλες διατάξεις.

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής.

Ο Εισηγητής της Πλειοψηφίας, κ. Ελευθέριος Κτιστάκης, ψήφισε «υπέρ».

Ο Εισηγητής της Μειοψηφίας, κ. Απόστολος Πάνας, δήλωσε «επιφύλαξη».

Η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ», κυρία Παρθένα (Πόπη) Τσαπανίδου, δήλωσε «επιφύλαξη».

Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Εμμανουήλ Συντυχάκης, ψήφισε «κατά».

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΡΟΠΟΥΛΟΣ», κ. Βασίλειος Γραμμένος, δήλωσε «επιφύλαξη».

Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Θεανώ Φωτίου, δήλωσε «επιφύλαξη».

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ΄΄ΝΙΚΗ΄΄», κ. Γεώργιος Ρούντας, δήλωσε «επιφύλαξη».

Η Ειδική Αγορήτρια της Κ.Ο. « ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου, δήλωσε «επιφύλαξη».

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Πέτρος Δημητριάδης, δήλωσε «επιφύλαξη».

Στο σημείο αυτό, ερωτάται η Επιτροπή: Γίνονται δεκτά τα άρθρα 1 έως και 37 του σχεδίου νόμου;

Τα άρθρα 1 έως 37 του σχεδίου νόμου γίνονται δεκτά, ως έχουν, κατά πλειοψηφία.

Επίσης, ερωτάται η Επιτροπή: Αν γίνεται δεκτό το ακροτελεύτιο άρθρο;

Γίνεται δεκτό και το ακροτελεύτιο άρθρο.

Τέλος, ερωτάται η Επιτροπή αν το σχέδιο νόμου γίνεται δεκτό στο σύνολό του.

Γίνεται δεκτό, κατά πλειοψηφία.

Συνεπώς, το σχέδιο νόμου του Υπουργείου Ψηφιακής Διακυβέρνησης «Ενσωμάτωση της Οδηγίας (ΕΕ) 2022/2555 του Ευρωπαϊκού Κοινοβουλίου και του Συμβουλίου, της 14ης Δεκέμβριου 2022, σχετικά με μέτρα για υψηλό κοινό επίπεδο κυβερνοασφάλειας σε ολόκληρη την Ένωση, την τροποποίηση του Κανονισμού (ΕΕ) 910/2014 και της Οδηγίας (ΕΕ) 2018/1972, και την κατάργηση της Οδηγίας (ΕΕ) 2016/1148 (Οδηγία NIS 2) και άλλες διατάξεις» γίνεται δεκτό, επί της αρχής, επί των άρθρων και στο σύνολο του, ως έχει, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Κεδίκογλου Συμεών, (Σίμος), Κελέτσης Σταύρος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Λιακούλη Ευαγγελία, Πάνας Απόστολος, Ακρίτα Έλενα, Καραμέρος Γεώργιος, Ξανθόπουλος Θεόφιλος, Δελής Ιωάννης, Κομνηνάκα Μαρία, Συντυχάκης Εμμανουήλ, Χήτας Κωνσταντίνος, Ρούντας Γεώργιος, Βαλτογιάννης Διονύσιος και Χρηστίδου Ραλλία.

Τέλος και περί ώρα 16.00΄λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑΛΑΜΠΟΣ ΑΘΑΝΑΣΙΟΥ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**